## Mazón: “Invertim més de 40 milions d’euros per a impulsar el sector comercial i artesanal de la Comunitat Valenciana”

*** El Consell convoca ajudes per 26 milions d’euros per a la reconstrucció i reactivació del comerç local afectat per la riuada i 14,5 milions d’euros per a fomentar la competitivitat i modernització del sector en tota la Comunitat
* El president recorda que estes ajudes se sumen al Programa Codana dirigit als comerços i servicis dels municipis afectats per les inundacions, als quals s’han pagat més de 60 milions d’euros
* Destaca l’esforç inversor i el compromís de la Generalitat amb este sector estratègic impulsant accions que incentiven el consum, la digitalització i la millora de les infraestructures municipals
* El termini per a presentar les sol·licituds de les ajudes per a les zones afectades per la riuada s’iniciarà el pròxim 25 d’agost fins al 8 de setembre de 2025**

**València.**

El president de la Generalitat, Carlos Mazón, ha anunciat una inversió de 40,5 milions d’euros a través d’ajudes per a impulsar el sector comercial i artesanal de la Comunitat Valenciana.

Així, ha detallat que la Generalitat destinarà 26 milions d’euros “a reactivar el comerç de proximitat i l’artesania en les entitats locals afectades per les riuades en la província de València i 14,5 milions d’euros per a fomentar la competitivitat, innovació i modernització del sector en tota la Comunitat Valenciana”.

Mazón ha subratllat “el ferm compromís del Consell amb la reconstrucció, reactivació i renovació del sector comercial i artesanal, pel seu paper fonamental com a motor econòmic i generador d’ocupació en els nostres municipis i comarques”.

En este sentit, ha destacat que este paquet d’ajudes, que hui ha publicat el *Diari Oficial de la Generalitat Valenciana*, DOGV, “no solament busquen donar suport a este sector estratègic en la seua recuperació, sinó també enfortir un teixit econòmic clau per al desenrotllament local i la cohesió territorial de la Comunitat Valenciana”.

D’esta manera, ha recordat que estes ajudes se sumen al Programa Codana dirigit als comerços i servicis dels municipis afectats per les inundacions als quals s’han pagat més de 60 milions d’euros per a contribuir a la seua recuperació.

**Accions d’impuls al comerç**

Les ajudes dirigides a la reactivació del comerç en municipis afectats per la riuada disposen d’un pressupost total de 26 milions d’euros, dels quals 21 milions s’executaran durant 2025, i els altres 5 milions es destinaran a inversions previstes per a 2026, condicionades a la disponibilitat de fons. Este caràcter plurianual permetrà a les entitats locals comptar amb més temps per al desenrotllament i execució dels projectes de millora i reactivació del sector.

Entre les accions que preveu es troba la implementació de bons comerç “per a incentivar el consum, reactivar l’economia i els servicis necessaris per al benestar de la població i la recuperació de la normalitat”. Per a fer-ho es destinaran cinc milions d’euros i se subvencionarà fins a un 90 %, amb un màxim de 60.000 euros per entitat local beneficiària.

A més, es donarà suport amb altres cinc milions d’euros la digitalització de pimes comercials i artesanes per a millorar la seua competitivitat amb una ajuda de fins al 75 % i un màxim de 30.000 euros per establiment.

Així mateix, es destinaran 15 milions d’euros a la modernització d’infraestructures de mercats municipals, dels quals 10 milions s’executaran en 2025 i 5 en 2026. Se subvencionarà fins al 90 %, amb un màxim de 300.000 euros.

També es realitzaran plans d’acció comercial, que permetran definir estratègies i inversions per a un desenrotllament econòmic sostenible que comptaran amb un milió d’euros, amb una ajuda del 90 % i un màxim de 20.000 euros per entitat local.

Cal recordar que totes estes actuacions s’emmarquen en un Pla estratègic de subvencions de la Conselleria d’Innovació, Indústria, Comerç i Turisme per al període 2024-2026.

**Beneficiaris i termini de sol·licituds**

En funció del tipus de subvenció, es podran beneficiar d’estes ajudes els municipis, mancomunitats i entitats locals menors afectats per les riuades, així com les persones físiques i les societats mercantils i assimilades descrites com a pimes o micropimes.

Se subvencionaran les accions fetes a partir del 30 d’octubre de 2024 en el cas de les ajudes per a digitalització de pimes i mercats municipals i de l’1 de gener de 2025 per als bons comerç i els plans d’acció comercial.

El termini per a presentar les sol·licituds comprén des del pròxim 25 d’agost fins al 8 de setembre de 2025. S’haurà de presentar una sol·licitud per tipus d’ajuda i actuació i, si és el cas, per cada establiment comercial.

**14,5 milions d’euros per a comerç, consum i artesania**

Així mateix, el DOGV ha publicat les bases reguladores de les ajudes dirigides a impulsar i fomentar la competitivitat, innovació, sostenibilitat del sector comerç, consum i artesania de la Comunitat Valenciana que comptaran amb un pressupost de 14,5 milions d’euros per a l’exercici 2025 i la convocatòria del qual es publicarà pròximament.

Es podran beneficiar, entre altres, les entitats locals en matèria de comerç i artesania, les agrupacions de professionals de comerç o artesania, així com associacions i federacions, o una altra forma d’unió d’associacions, de persones consumidores i usuàries inscrites en el Registre públic d’associacions de consumidors i usuaris de la Comunitat Valenciana que no realitzen activitat econòmica.

Fecha: 06/08/2025